กรุงไทยรุกเต็มตัวบริหารเงินล้านลูกค้าWealth
ธนาคารกรุงไทยลงลุยสนามลูกค้ากลุ่ม Wealth เต็มตัวจัดผู้เชี่ยวชาญแนะนำการลงทุนแบบส่วนตัว สำหรับการลงทุน 2 ล้านบาทขึ้นไป
31 พ.ค. 2562

ธนาคารกรุงไทยลงลุยสนามลูกค้ากลุ่ม Wealth เต็มตัวจัดผู้เชี่ยวชาญแนะนำการลงทุนแบบส่วนตัว สำหรับการลงทุน 2 ล้านบาทขึ้นไป
นายผยง ศรีวณิช กรรมการผู้จัดการใหญ่ ธนาคารกรุงไทย เปิดเผยว่า ลูกค้ากลุ่มมั่งคั่ง (Wealth) เติบโตเพิ่มขึ้นเฉลี่ยปีละประมาณ 10-15% ซึ่งธนาคารแบ่งลูกค้าเป็น 2 กลุ่ม คือ กลุ่ม Precious ซึ่งมีขนาดสินทรัพย์ภายใต้การลงทุน (AUM) ตั้งแต่ 2 ล้านบาทขึ้นไป และกลุ่ม Precious Plus มี AUM ตั้งแต่ 10 ล้านบาทขึ้นไป
สำหรับ ในการดูแลนั้น ธนาคารเน้นเรื่องการวางแผนการเงิน โดยทีมงานผู้เชี่ยวชาญ นักวิเคราะห์ ทีมดูแลลูกค้าคุณภาพ และใช้ Wealth Model ช่วยในการบริหารสินทรัพย์ของลูกค้าให้เติบโตอย่างมีประสิทธิภาพสูงสุดตามความต้องการของลูกค้า
ทั้งนี้ ธนาคารยังได้มอบ 4 สิทธิพิเศษให้ลูกค้า ได้แก่ Wealth Management บริการที่ปรึกษาด้านการลงทุน Priority Service บริการธุรกรรมด่วนพิเศษ Banking Service ยกเว้นค่าธรรมเนียมการทำธุรกรรมทางการเงิน สิทธิพิเศษการโอนเงินต่างประเทศ และอัตราแลกเปลี่ยนพิเศษ Lifestyle Privileges เช่น บริการตรวจสุขภาพประจำปี สปา ฟิตเนส ห้องรับรองที่สนามบิน ส่วนลดประกันรถยนต์ชั้น 1 ส่วนลดห้องพัก อาหารและสปาในโรงแรมชั้นนำ รวมทั้งเปิดห้องรับรองพิเศษ Precious Lounge ที่ศูนย์การค้าสยามพารากอน ไอคอนสยาม และสิงห์คอมเพล็กซ์ มีเจ้าหน้าที่ด้านการบริหารความมั่งคั่งให้คำแนะนำและปรึกษาด้านการลงทุนอย่างใกล้ชิด พร้อมสิ่งอำนวยความสะดวกและมุมพักผ่อนส่วนตัว โดยเตรียมเปิดเพิ่มที่โรงพยาบาลศิริราชอีก 1 แห่ง ในเร็วๆ นี้